Minister for Fødevarer, Landbrug og Fiskeri, Rasmus Prehn (S), har været en tur forbi en landmand i Hjallerup for at høste erfaringer, der kan gavne både økonomi og miljø. Landmanden Kasper Thing Andreasen fra Hjallerup har været med i et pilotprojekt om præcisionslandbrug, hvilket kort sagt drejer sig om, at han ved hjælp af satellitter, sensorer og GPS får besked på, hvilken del af marken, der trænger til gødning. - Vi skal have mindre udvaskning af kvælstof i vores fjorde og i vandet i det hele taget. Vi skal have et bedre vandmiljø. Og det her, det kan være nogle af de små initiativer, der kan være med til at rykke et skridt i den rigtige retning, siger Rasmus Prehn (S) til TV2 Nord. Når computersystemet i traktorens styrehus viser, hvor Kasper Thing Andreasen præcist skal gøde, så undgår han spild og unødvendig udledning af kvælstof, der risikerer at ende i åer, søer og kystnære farvande. Og det er noget, ministeren kan lide at høre. -	Det er den slags pioneer-initiativer, vi skal have nogle flere af. Hvor der er unge landmænd som Kasper eller andre i det hele taget, som prøver noget af og gør noget, som er til fordel for produktionen men også til fordel for vores miljø, siger Rasmus Prehn (S). På Damsgaarden i Hjallerup har man de sidste tre år været med i pilotprojektet, og Kasper Thing Andreasen er ikke i tvivl om, at det er vejen frem. -	Vi håber jo på, at vi kan inddrage det her værktøj, og at vi kan bruge det fremad. Det er jo en intelligent og meget dokumenterbar måde at drive landbrug på, siger landmand Kasper Thing Andreasen til TV2 Nord. Modtagelsen og resultatet af pilotprojektet i Hjallerup glæder ministeren. Han ser de nye virkemidler som effektive værktøjer, der kan hjælpe landbruget med at indfri de stadigt højere miljøkrav, der bliver stillet dem. -	Jeg håber, at det vil blive modtaget positivt i erhvervet, da jeg ved, at det er noget, de har efterspurgt, siger Rasmus Prehn (S).

Opsummering:
Rasmus Prehn (S) har besøgt en landmand i Hjallerup for at blive klogere på det såkaldte præcisionslandbrug, som har potentiale, når det kommer til at skåne miljøet og gavne landbrugsøkonomien.